स्कन्दपुराणम्/खण्डः १ (माहेश्वरखण्डः)/कौमारिकाखण्डः/अध्यायः २१
॥नारद उवाच॥	
तमालोक्य पलायंतं विध्वस्तध्वजकार्मुकम्॥	
दैत्यांश्च मुदितानिंद्रः कर्तव्यं नाध्यगच्छत॥ २१.१ ॥	
अथायान्निकटं विष्णोः सुरेशस्त्वरयान्वितः॥	
उवाच चैनं मधुरमुत्साहपरिबृंहितम्॥ २१.२ ॥	
किमेभिः क्रीडसे देव दानवैर्दुष्टमानसैः॥	
दुर्जनैर्लब्धरंध्रस्य पुरुषस्य कुतः क्रियाः॥ २१.३ ॥	
शक्तेनोपेक्षितो नीचो मन्यते बलमात्मनः॥	
तस्मान्न नीचं मतिमानुषेक्षेत कथंचन॥ २१.४ ॥	
अथाग्रेसरसंपत्त्या रथिनो जयमाययुः॥	
कस्ते सखाभवत्पूर्वं हिरण्याक्षवधे विभो॥ २१.५ ॥	
हिरण्यकशिपुर्दैत्यो वीर्यशाली मदोद्धतः॥	
प्राप्य त्वां तृमवन्नष्टस्तत्र कोऽग्रेसरस्तव॥ २१.६ ॥	
पूर्वं प्रतिबला दैत्या मधुकैटभसन्निभाः॥	
निविष्टास्त्वां तु संप्राप्य शलभा इव पावकम्॥ २१.७ ॥	
युगेयुगे च दैत्यानां त्वत्तो नाशोऽभवद्धरे॥	
तथैवाद्येह भीतानां त्वं हि विष्णो सुराश्रयः॥ २१.८ ॥	
एवं संनोदितो विष्णुर्व्यवर्धत महाभुजः॥	
बलेन तेजसा ऋद्ध्या सर्वभूताश्रयोऽरिहा॥ २१.९ ॥	
अथोवाच सहस्राक्षं केशवः प्रहसन्निव॥	
एवमेतद्यथा प्राह भवानस्मद्गतं वचः॥ २१.१० ॥	
त्रैलोक्यदानवान्सर्वान्दग्धुं शक्तः क्षणादहम्॥	
दुर्जस्तारकः किं तु मुक्त्वा सप्तदिनं शिशुम्॥ २१.११ ॥	
महिषश्चैव शुंभश्च उभौ वध्यौ च योषिता॥	
जंभो दुर्वाससा शप्तः शक्रवध्यो भवानिति॥	
तस्मात्त्वं दिव्यवीर्येण जहि जंभं मदोत्कटम्॥ २१.१२ ॥	
अवध्यः सर्वभूतानां त्वामृते स तु दानवः॥ २१.१३ ॥	
मया गुप्तो रणे जंभो जगत्कंटकमुद्धर॥	
तद्वैकुंठवचः श्रुत्वा सहस्राक्षोमरारिहा॥ २१.१४ ॥	
समादिशत्सुराध्यक्षान्सैन्यस्य रचनां प्रति॥	
ततश्चाभ्यर्थितो देवैर्विष्णुः सैन्यमकल्पयत्॥ २१.१५ ॥	
यत्सारं सर्वलोकस्य वीर्यस्य तपसोऽपि च॥	
तदैकादश रुद्रांश्च चकाराग्रेसरान्हरिः॥ २१.१६ ॥	
व्यालीढांगा महादेवा बलिनो नीलकंधराः॥	
चंद्रखंडत्रिपुंड्राश्च पिंगाक्षाः शूलपाणयः॥ २१.१७ ॥	
पिंगोत्तुंगजटाजूटाः सिंहचर्मावसायिनः॥	
भस्मोद्धूलितगात्राश्च भुजमंडलभैरवाः॥ २१.१८ ॥	
कपालीशादयो रुद्रा विद्रावितमहाऽसुराः॥	
कपाली पिंगलो भीमो विरुपाक्षो विलोहितः॥ २१.१९ ॥	
अजकः शासनः शास्ता शंभुश्चंद्रो भवस्तथा॥	
एत एकादशनंतबला रुद्राः प्रभाविनः॥ २१.२० ॥	
अपालयंत त्रिदशान्विगर्जंत इवांबुदाः॥	
हिमाचलाभे महति कांचनांबुरुहस्रहि॥ २१.२१ ॥	
प्रचंचलमहाहेमघंटासंहतिमंडिते॥	
ऐरावते चतुर्दंते मत्तमातंग आस्थितः॥ २१.२२ ॥	
महामदजलस्रावे कामरूपे शतक्रतुः॥	
तस्थौ हिमगिरेः श्रृंगे भानुमानिव दीप्तिमान्॥	
तस्यारक्षत्पदं सव्यं मारुतोऽमितविक्रमः॥ २१.२३ ॥	
जुगोपापरमग्निश्च ज्वालापूरितदिङ्मुखः॥	
पृष्ठरक्षोऽभव द्विष्णुः समरेशः शतक्रतोः॥ २१.२४ ॥	
आदित्या वसवो विश्वे मरुतश्चाश्विनावपि॥	
गंधर्वा राक्षसा यक्षाः सकिंनरमहोरगाः॥ २१.२५ ॥	
कोटिशःकोटिशः गृत्वा वृंदं चिह्नोपलक्षितम्॥	
विश्रावयंतः स्वां कीर्तिं बंदिवृन्दैः पुरः सरैः॥ २१.२६ ॥	
चेलुर्दैत्यवधे दृप्ता नानावर्णायुधध्वजाः॥ २१.२७ ॥	
शतक्रतोरमरनिकायपालिता पताकिनी याननिनादनादिता॥	
सितोन्नतध्वजपटकोटिमंडिता बभूव सा दितिसुतोकवर्धिनी॥ २१.२८ ॥	
आयांतीं तां विलोक्याथ सुरसेनां गजासुरः॥	
गजरूपी महांश्चैव संहारांभोधिविक्रमः॥ २१.२९ ॥	
परश्वधायुधो दैत्यो दशनौष्ठकसंपुटः॥	
ममर्द चरणे देवांश्चिक्षेपान्यान्करेण च॥ २१.३० ॥	
परान्परशुना जघ्ने दैत्येंद्रो रौद्रविक्रमः॥	
तस्यैवं निघ्नतः क्रुद्धा देवगन्धर्वकिंनराः॥ २१.३१ ॥	
मुमुचुः संहताः सर्वे चित्रशस्त्रास्त्रसंहतिम्॥	
परश्वधांश्च चक्राणि भिण्डिपालान्समुद्गरान्॥ २१.३२ ॥	
कुन्तान्प्रासाञ्छरांस्तीक्ष्णान्मुद्गरांश्चापि दुःसहान्॥	
तान्सर्वान्सोग्रसद्दैत्यो यूथपः कवलानिव॥ २१.३३ ॥	
कोपस्फुरितदंष्ट्राग्रः करस्फोटेन नादयन्॥	
सुरान्नघ्नंश्चराराजौ दुष्प्रेक्ष्यः सोऽथ दानवः॥ २१.३४ ॥	
यस्मिन्यस्मिन्निपतति सुर वृंदे गजासुरः॥	
तस्मिस्तीस्मिन्महाशब्दो हाहाकारो व्यजायत॥ २१.३५ ॥	
अथ विद्रवमानं तब्लं प्रेक्ष्व समंततः॥	
रुद्राः परस्परं प्रोचुरहंकारोत्थितार्चिषः॥ २१.३६ ॥	
भोभो गृह्णत दैत्येंद्रं भिंदतैनं महाबलाः॥	
कर्षतैनं शितैः शूलैर्भञ्जतैनं हि मर्मसु॥ २१.३७ ॥	
कपाली वाक्यमाकर्ण्य शूलं सितशितंमुखे॥	
संमार्ज्य वामहस्तेन संरंभाद्विवृतेक्षणः॥ २१.३८ ॥	
प्रोत्फुल्लारुणनीलाब्जसंहतिः सर्वतो दिशः॥	
अथागाद्भुकुटीवक्रो दैत्येंद्राभिमुखो रणे॥ २१.३९ ॥	
दृढेन मुष्टिबन्धेन शूलं विषृभ्य निर्मलः॥	
जघान कुम्भदेशे तु कपाली गजदानवम्॥ २१.४० ॥	
ततो दशापि ते रुद्रा निर्मलायोमयै रणे॥	
जघ्नुः शूलैस्तु दैत्येंद्रं शैलवर्ष्माणमाहवे॥ २१.४१ ॥	
सुस्राव शोणितं पश्चात्सर्वस्रोतस्सु तस्य वै॥	
शूलरक्तेन रुद्रस्य शुशुभे गजदानवः॥ २१.४२ ॥	
प्रोत्फुल्लामलनीलाब्जं शरदीवामलं सरः॥	
भस्मशुभ्रतनुच्छायै रुद्र र्हंसैरिवावृतम्॥ २१.४३ ॥	
क्रुद्धं कपालिनं दैत्यः प्रचलत्कर्णपल्लवः॥	
भवं च दन्तैर्बिभिदे नाभिदेशे जगासुरः॥ २१.४४ ॥	
दृष्ट्वानुरक्तं रुद्राभ्यां नवरुद्रास्ततो द्रुतम्॥	
विव्यधुर्विशिखैः शूलैः शरीरममरद्विषः॥ २१.४५ ॥	
ततः कपालिनं त्यक्त्वा भवं चासुरपुंगवः॥	
वेगेन कुपितो दैत्यो नव रुद्रानुपाद्रवत्॥	
ममर्द चरणाघातैर्दन्तैश्चापि करेण च॥ २१.४६ ॥	
ततोऽसौ शूलयुद्धेन श्रममासादितो यदा॥	
तदा कपाली जग्राह करमस्यामरद्विषः॥ २१.४७ ॥	
भ्रामयामास चातीव वेगेन च गजासुरम्॥	
दृष्ट्वाश्रमातुरं दैत्यं किंचिच्च्यावितजीवितम्॥ २१.४८ ॥	
निरुत्साहं रणे तस्मिन्गतयुद्धोत्सवोऽभवत्॥	
ततो भ्रमत एवास्य चर्म उत्कृत्त्य भैरवम्॥ २१.४९ ॥	
स्रवत्सर्वांगर क्तौघं चकारांबरमात्मनः॥	
तुष्टुवुस्तं तदा देवा बहुधा बहुभिः स्तवैः॥ २१.५० ॥	
ऊचुश्चैनं चयो हन्यात्स म्रियेत ततस्त्वसौ॥	
दृष्ट्वा कपालिनो रूपं गजचर्मांबरावृतम्॥ २१.५१ ॥	
वित्रेसुर्दुद्रुवुर्जघ्नुर्निपेतुश्च सहस्रशः॥	
एवं विलुलिते तस्मिन्दानवेन्द्रे महाबले॥ २१.५२ ॥	
गजं मत्तमथारुह्य शतदुन्दुभिनादितम्॥	
निमिरभ्यपतत्तूर्णं सुरसैन्यानि लोडयन्॥ २१.५३ ॥	
यांयां निमिगजो याति दिशं तांतां सवाहनाः॥	
दुद्रुवुश्चुक्रुशुर्देवा भयेनाकंपिता मुहुः॥ २१.५४ ॥	
गन्धेन सुरमातंगा दुद्रुवुस्तस्य हस्तिनः॥	
पलायितेषु सैन्येषु सुराणां पाकशासनः॥ २१.५५ ॥	
तस्थौ दिक्पालकैः सार्धमष्टभिः केशवेन च॥	
संप्राप्तस्तस्य मातंगो यावच्छक्रगजं प्रति॥ २१.५६ ॥	
तावच्छक्रगजो भीतो मुक्त्वा नादं सुभैरवम्॥	
ध्रियमाणोऽपि यत्नेन चकोर इव तिष्ठति॥ २१.५७ ॥	
पलायति गजे तस्मिन्नारूढः पाकशासनः॥	
विपरीतमुखं युद्धं दानवेन्द्रेण सोऽकरोत्॥ २१.५८ ॥	
शतक्र तुस्तु शूलेन निमिं वक्षस्यताडयत्॥	
गदया दंतिनं तस्य गल्लदेशेहनद्भृशम्॥ २१.५९ ॥	
तं प्रहारचिंत्यैव निमिर्निर्भयपौरुषः॥	
ऐरावतं कटीदेशे मुद्गरेणाभ्यताडयत्॥ २१.६० ॥	
स हतो मुद्गरेणाथ शक्रकुञ्जर आहवे॥	
जगाम पश्चात्पद्भ्यां च पृथिवीं भूधराकृतिः॥ २१.६१ ॥	
लाघवात्क्षिप्रमुत्थाय ततोऽमरमहागजः॥	
रणादपससर्पाथ भीषितो निमिहस्तिना॥ २१.६२ ॥	
ततो वायुर्ववौ रूक्षो बहुशर्करपांशुलः॥	
सम्मुखो निमिमातंगोऽकंपनोऽचलकंपनः॥	
स्रुतरक्तो बभौ शैलो घनधातुह्रदो यता॥ २१.६३ ॥	
धनेशोऽपि गदां गुर्वी तस्य दानवहस्तिनः॥	
मुमोच वेगान्न्यपतत्सा गदा तस्य मूर्धनि॥ २१.६४ ॥	
गजो गदानिपातेन स तेन परिमूर्छितः॥	
दंतैर्भित्वा धरां वेगात्पपाताचलसन्निभः॥ २१.६५ ॥	
पतिते च गजे तस्मिन्सिंहनादो महानभूत्॥	
सर्वतः सुरसैन्यानां गजबृंहितबृंहितः॥ २१.६६ ॥	
हेषारवेण चाश्वानां राणास्फोटैश्च धन्विनाम्॥	
गजं तं निहतं दृष्ट्वा निमिं चापि पराङ्मुखम्॥ २१.६७ ॥	
सुराणां सिंहनादं च सन्नादितदिगंतरम्॥	
जंभो जज्वाल कोपेन संदीप्त इव पावकः॥ २१.६८ ॥	
ततः स कोपरक्ताक्षो ध्नुष्यारोप्य सायकम्॥	
तिष्ठेति चाब्रवीत्तारं सारथिं चाप्यनंदयत्॥ २१.६९ ॥	
तमायांतमभिप्रेक्ष्य धनुष्याहितसा यकम्॥	
शतक्रतुरदीनात्मा दृढमादत्त कार्मुकम्॥ २१.७० ॥	
बाणं च तैलधौताग्रमर्धचंद्रमजिह्मगम्॥ २१.७१ ॥	
तेनास्यट सशरं चापं चिच्छेद बलवृत्रहा॥	
अपास्य तद्धनुश्छिन्नं जंभो दानवनंदनः॥ २१.७२ ॥	
अन्यत्कार्मुकादाय वेगवद्भारसाधनम्॥	
शरांश्चाशीविषाकारांस्तैलधौताजिह्मगान्॥ २१.७३ ॥	
शक्रं विव्याध दशभिर्जत्रुदेशे च पत्रिबिः॥	
हृदये च त्रिभिश्चैव द्वाभ्यां च स्कन्धयोर्द्वयोः॥ २१.७४ ॥	
शक्रोपि दानवेन्द्राय बाणजालम भीरयन्॥	
अप्राप्तान्दानवेन्द्रस्तु शराश्छक्रभुजेरितान्॥ २१.७५ ॥	
चिच्छेद शतधाऽऽकाशे शरैरग्निशिखोपमैः॥	
ततश्च शरजालेन देवेन्द्रो दानवेश्वरम्॥ २१.७६ ॥	
आच्छादयत यत्नेन वर्षास्विव घनैर्नभः॥	
दैत्योऽपि बाणजालेन विव्याध सायकैः शितैः॥ २१.७७ ॥	
यथा वायुर्घनाटोपं यदवार्यं दिशां मुखे॥	
शक्रोऽथ क्रोधसंरंभान्न विशेषयते यदा॥ २१.७८ ॥	
दानवेन्द्रं तदा चक्रे गंधर्वास्त्रं महाद्भुतम्॥	
ततोऽस्य तेजसा व्याप्तमभूद्गनगोचरम्॥ २१.७९ ॥	
गन्धर्वनगरैश्चापि नानाप्राकारतोरणैः॥	
मुंचद्भिरद्भुताकारैरस्त्रवृष्टिं समंततः॥ २१.८० ॥	
तयास्त्रवृष्ट्या दैत्यानां हन्यमाना महाचमूः॥	
जंभं शरणमागच्छत्त्राहित्राहीति भारत॥ २१.८१ ॥	
ततो जंभो महावीर्यो विनद्य प्रहसन्मुहुः॥	
स्मरन्साधुसमाचारं दैत्यानामभयं ददौ॥ २१.८२ ॥	
ततोऽस्त्रं मौशलंनाम मुमोच सुमहाभयम्॥	
अथोग्रमुसलैः सर्वमभवत्पूरितं जगत्॥ २१.८३ ॥	
तैश्च भग्नानि सर्वाणि गंधर्वनगराणि च॥	
अथोग्रैक प्रहारेण रथमश्वं गजं सुरम्॥ २१.८४ ॥	
चूर्णयामास तत्क्षिप्रं शतशोऽथ सहस्रशः॥	
ततः सुराधिपः सक्रस्त्वाष्ट्रमस्त्रमुदैरयत्॥ २१.८५ ॥	
संध्यमाने ततश्चास्त्रे निश्चेरुः पावकार्चिषः॥	
ततो यंत्रमया विद्याः प्रादुरासन्सहस्रशः॥ २१.८६ ॥	
तैर्यंत्रैरभवद्युद्धमंतरिक्षं वितारकम्॥	
तैर्यंत्रैर्मौशलं भग्नं हन्यंते चासुरास्तदा॥ २१.८७ ॥	
शैलास्त्रं मुमुचे जंभो यंत्रसंघातचूर्णनम्॥	
व्यामप्रमाणैरुपलैस्ततो वर्षः प्रवर्तत॥ २१.८८ ॥	
त्वाष्ट्रोण निर्मितान्याशु यानि यंत्राणि भारत॥	
तेनोपल निपातेन गतानि तिलशस्ततः॥ २१.८९ ॥	
ततः शिरस्सु देवानां शिलाः पेतुर्महाजवाः॥	
दारयंत्यश्च वसुधां चतुरंगबलं च तत्॥ २१.९० ॥	
ततो वज्रास्त्रमकरोत्सस्राक्षः पुरंदरः॥	
शिलामहार्षंव्यशीर्यत समंततः॥ २१.९१ ॥	
ततः प्रशांतैः शैलास्त्रैर्जंभो भूधरसन्निभः॥	
ऐषीकमस्त्रमकरोच्चूर्णितान्यपराक्रमः॥ २१.९२ ॥	
ऐषीकेणागमन्नाशं वज्रास्त्रं गिरिदारणम्॥	
विजृंभत्यथ चैषीके परमास्त्रेऽतिदारुणे॥ २१.९३ ॥	
जज्वलुर्देवसैन्यानि सस्यंदनगजानि च॥	
दह्यमानेष्व नीकेषु तेजसास्त्रस्य सर्वतः॥ २१.९४ ॥	
आग्नेयमस्त्रमकरोद्बलहा पाकशासनः॥	
तेनास्त्रेण च तन्नाशमैषीकमगमत्तदा॥ २१.९५ ॥	
तस्मिन्प्रतिहते चास्त्रे पावकास्त्रं व्यजृंभत॥	
जज्वाल सेना जंभस्य रथः सारथिरेव च॥ २१.९६ ॥	
तः प्रतिहतास्त्रोऽसौ दैत्येंद्रः प्रतिभानवान्॥	
वारुणास्त्रं मुमोचाथशमनं पावकार्चिषाम्॥ २१.९७ ॥	
ततो जलधरैर्व्योम स्फुरद्विद्युल्लताकुलैः॥	
गंभीराक्षसमाधारैश्चाभ्यपूर्यत मोदिनी॥ २१.९८ ॥	
करींद्रकरतुल्याभिर्धाराभिः पूरितं जगत्॥	
शांतमाग्नेयमस्त्रं च विलोक्येंद्रश्चकार ह॥ २१.९९ ॥	
वायव्यमस्त्रमतुलं तेन मेघा ययुः क्षयम्॥	
वायव्यास्त्रबलेनाथ निर्धूते मेघमंडले॥ २१.१०० ॥	
बभूवानाविलं व्योम नीलोत्पलदलप्रभम्॥	
वायुना चातिरूपेण कंपिताश्चैव दानवाः॥ २१.१०१ ॥	
न शेकुस्तत्र ते स्थातुं रणेऽपि बलिनोऽपि ये॥	
जभस्ततोऽभवच्छौलो दशयोजनविस्तृतः॥ २१.१०२ ॥	
मारुतप्रतिघातार्थं दानवानां बलाधिपः॥	
नानाश्चर्यसमायुक्तो नानाद्रुमलतावृतः॥ २१.१०३ ॥	
ततः प्रशमिते वायौ दैत्येंद्र पर्वताकृतौ॥	
महाशनिं वज्रमयीं मुमोचाशु शतक्रतुः॥ २१.१०४ ॥	
तयाशन्या पतितया दैत्यस्याच लरूपिणः॥	
कंदराणि व्यशीर्यंतं समंतान्निर्झराणि च॥ २१.१०५ ॥	
ततः सा दानवेंद्रस्य शैलमाया न्यवर्तत॥	
निवृत्तशैलमायोऽथ दानवेंद्रो मदोत्कटः॥ २१.१०६ ॥	
बभूव कुंजरो भीमो महाशैलमयाकृतिः॥	
ममर्द च सुरानीकं दंतैश्चाभ्यहनत्सुरान्॥ २१.१०७ ॥	
बभंज पृष्ठतः कांश्चित्करेणाकृष्य दानवः॥	
ततः क्षपयतस्तस्य सुरसैन्यानि वृत्रहा॥ २१.१०८ ॥	
अस्त्रं त्रैलोक्यदुर्धर्षं नारसिंहं मुमोच ह॥	
ततः सिंहसस्राणि निश्चेरुर्मंत्रतेजसा॥ २१.१०९ ॥	
हृष्टदंष्ट्राट्टहासानि क्रकचाभनखानि च॥	
तैर्विपाटितगात्रोऽसौ गजमायां व्यपोहयत्॥ २१.११० ॥	
ततश्चाशीविषो घोरोऽभवत्फणसमाकुलः॥	
विषनिःश्वासनिर्दग्धसुरसैन्यमहारथः॥ २१.१११ ॥	
ततोऽस्त्रं गारुडं चक्रे शक्रः संप्रहरन्रॅणे॥	
ततस्तस्माद्गरुत्मंतः सहस्राणि विनिर्ययुः॥ २१.११२ ॥	
तैर्गरुत्मद्भिरासाद्य जंभं भुजगरूपिणम्॥	
कृतस्तु संढशो दैत्यः सास्य माया व्यनश्यत॥ २१.११३ ॥	
मायायाम च प्रनष्टायां ततो जंभो महासुरः॥	
चकार रूपमतुलं चंद्रादित्यपदानुगम्॥ २१.११४ ॥	
विवृत्तनयनो ग्रस्तुमियेष सुरपुंगवान्॥	
ततोऽस्य प्रविशद्वक्त्र समहारथकुंजरा॥ २१.११५ ॥	
सुरसेनाऽभवद्भीमं पातालोत्तालतालुकम्॥	
सैन्येषु ग्रस्यमानेषु दानवेन बलीयसा॥ २१.११६ ॥	
शक्रो दीनत्वमापन्नः श्रांतवाहनवाहनः॥	
कर्तव्यतां नाध्यगच्छत्प्रोवाचेदं जनार्दनम्॥ २१.११७ ॥	
किमनंतरमेवास्ति कर्तव्यं नो विशेषतः॥	
तदादिश घटामोऽस्य दानवस्य युयुत्सतः॥ २१.११८ ॥	
ततो हरिरुवाचेदं वज्रायुधमुदारधीः॥	
न सांप्रतं रणं त्याज्यं शत्रुकातरभैरवम्॥ २१.११९ ॥	
मा गच्छ मोहं मा गच्छ क्षिप्रमस्त्रं स्मर प्रभो॥	
नारायणास्त्रं प्रयतः श्रुत्वेति मुमुचे स च॥ २१.१२० ॥	
एतस्मिन्नंतरे दैत्यो विवृतास्योऽग्रसत्क्षणात्॥	
त्रीणित्रीणि च लक्षाणि किंनरोरगरक्षसाम्॥ २१.१२१ ॥	
ततो नारायणास्त्रं च निपपातास्य वक्षसि॥	
महास्त्रभिन्नहृदयः सुस्राव रुधिरं च सः॥ २१.१२२ ॥	
ततः स्वतेजसा रूपं तस्य दैत्यस्य नाशितंम्॥	
ततश्चां तर्दधे दैत्यः कृत्वा हासं महोत्कटम्॥ २१.१२३ ॥	
गगनस्थः स दैत्येन्द्रः शस्त्राशनिमतींद्रियः॥	
मुमोच सुरसैन्यानां सहारकरणीं पराम्॥ २१.१२४ ॥	
तथा परश्वधांश्चक्रवज्रबाणान्समुद्गरान्॥	
कुंतान्खड्गान्भिंडिपालानयोमुखगुडांस्तथा॥ २१.१२५ ॥	
ववर्ष दानवो रोषादवध्यानक्षयानपि॥	
तैरस्त्रैर्दानवोन्मुक्तैर्देवानीकेषु भीषणैः॥ २१.१२६ ॥	
बाहुभिर्धरणी पूर्णा शिरोभिश्च सकुंडलैः॥	
ऊरुभिर्गजहस्ताभैः करींद्रैश्चाचलोपमैः॥ २१.१२७ ॥	
भग्नेषा दंडचक्राक्षै रथैभिः सह॥	
दुःसंचाराभवत्पृथ्वी मांसशोणितकर्दमा॥ २१.१२८ ॥	
रुधिरौघह्रदावर्ता गजदेहशिलोच्चया॥	
कबंधनृत्यबहुला महा सुरप्रवाहिनी॥ २१.१२९ ॥	
श्रृगालगृध्रध्वांक्षाणां परमानंदकारिणी॥	
पिशाचजातिभिः कीर्णं पीत्वाऽऽमिषं सशोणितम्॥ २१.१३० ॥	
असंभ्रमाभिर्भार्याभिः सह नृत्यद्भिरुद्धता॥	
काचित्पत्नी प्रकुपिता गजकुंभांतमौक्तिकैः॥ २१.१३१ ॥	
पिशाचो यत्र चाश्वानां खुरानेकत्र चाकरोत्॥	
कर्णपूरेषु मोदंते पश्यंत्यन्याः सरोषतः॥ २१.१३२ ॥	
प्रसादयंति बहुधा महाकर्णार्थकोविदाः॥	
केचिद्वदन्ति भो देवा भो दैत्याः प्रार्थयामहे॥ २१.१३३ ॥	
आकल्पमेवं योद्धव्यमस्माकं तृप्तिहेतवे॥	
केचिदूचुरयं दैत्यो देवोयमतिमांसलः॥ २१.१३४ ॥	
म्रियते यदि संग्रामे धातुर्दद्भोऽपयाचितम्॥	
केचिद्युध्यत्सु वीरेषु सृक्किणी संलिहंति च॥ २१.१३५ ॥	
एतेन पयसा विद्मो दुर्जनः सुजनो यथा॥	
केचिद्रक्तनदीनां च तीरेष्वास्तिक्यबुद्धयः॥ २१.१३६ ॥	
पितॄन्देवांस्तर्पयंति शोणितैश्चामिषैः शुभैः॥	
केचिदामिषराशिस्था दृष्ट्वान्यस्य करामिषम्॥ २१.१३७ ॥	
देहिदेहीति वाशांतो धनिनः कृपणा यथा॥	
केचित्स्वयं प्रतृप्ताश्च दृष्ट्वा वै खादतः परान्॥ २१.१३८ ॥	
सरोषमोष्ठौ निर्भुज्य पश्यंत्येवात्यसूयया॥	
केचित्स्वमुदरं क्रुद्धा निंदंति ताडयंति च॥ २१.१३९ ॥	
सर्वभक्षमभीप्संतस्तृप्ताः परधनं यथा॥	
केचिदाहुरद्य एव श्लाघ्या सृष्टिस्तु वेधसः॥ २१.१४० ॥	
सुप्रभातं सुनक्षत्रं पूर्वमासीद्धृथैव तत्॥	
एवं बहुविधालापे पलादानां ततस्ततः॥ २१.१४१ ॥	
अदृश्यः समरे जंभो देवाञ्ठस्त्रैरचूर्णयत्॥	
ततः शक्रोधनेशश्च वरुणः पवनोऽनलः॥ २१.१४२ ॥	
यमोऽथ निर्ऋतिश्चापि दिव्यास्त्राणि महाबलाः॥	
आकाशे मुमुचुः सर्वे दानवायाभिसंध्य तु॥ २१.१४३ ॥	
व्यर्थतां जग्मुरस्त्राणि देवानां दानवं प्रति॥	
यथातिक्रूरचित्तानामार्ये कृत्यशतान्यपि॥ २१.१४४ ॥	
गतिं न विविदुश्चापि श्रांता दैत्याश्च देवताः॥	
दैत्यास्त्रभिन्नसर्वांगा गावः शीतार्दिता इव॥ २१.१४५ ॥	
परस्परं व्यलीयंत हाहाकिंभाविवादिनः॥	
तामवस्थां हरिर्दृष्ट्वा देवाञ्छक्रमुवाच ह॥ २१.१४६ ॥	
अघोरमंत्रं स्मर देवराज अस्त्रं हि यत्पाशुपतप्रभावम्॥	
रुद्रेण तुष्टेन तव प्रदत्तमव्याहतं वीरवराभिघाति॥ २१.१४७ ॥	
एवं स शक्रो हरिबोधितस्तदा प्रणम्य देवं वृषकेतुमीश्वरम्॥	
समाददे बाणममित्रघातनं संपूजितं दैवरणेऽर्द्धचंद्रम्॥ २१.१४८ ॥	
धनुष्यजय्ये विनियोज्य बुद्धिमान्न्ययोजयत्तत्र अघोरमंत्रम्॥ २१.१४९ ॥	
ततो वधायाशु मुमोच तस्य वा आकृष्य कर्णांतमकुंठदीधितिम्॥	
अथासुरः प्रेक्ष्य महास्त्रमापतद्विसृज्य मायां सहसा व्यवस्थितः॥ २१.१५० ॥	
प्रवेपमानेन मुखेन युज्यताचलेन गात्रेण च संभ्रमाकुलः॥	
ततस्तु तस्यास्त्रवराभिमंत्रितः शरोर्धचंद्रः प्रसभं महारणे॥ २१.१५१ ॥	
पुरंदरस्येष्वसनप्रमुक्तो मध्यार्कविंवं वपुषा विडंबयन्॥ २१.१५२ ॥	
किरीटकूटस्फुरकांतिसंकुलं सुगंधिनानाकुसुमाधिवासितम्॥	
प्रकीर्णधूमज्वलनाभमूर्धजं न्यपातयज्जंभिशिरः सकुंडलम्॥ २१.१५३ ॥	
तस्मिन्निंद्रहते जंभे प्रशशंसुः सुरा बहु॥	
वासुदेवोऽपि भगवान्साधु साध्विति चाब्रवीत्॥ २१.१५४ ॥	
ततो जंभं हतं दृष्ट्वा दानवेन्द्राः पराङ्‌मुखाः॥	
सर्वे ते भग्नसंकल्पा दुद्रुवुस्तारकं प्रति॥ २१.१५५ ॥	
तांश्च त्रस्तान्समालोक्य श्रुत्वा स चतुरो हतान्॥	
सारथिं प्रेरयामास याहींद्रं लघु संगरे॥ २१.१५६ ॥	
तथेत्युक्त्वा स च प्रायात्तारके रथमास्थिते॥	
सावलेपं च सक्रोधं सगर्वं सपराक्रमम्॥ २१.१५७ ॥	
साविष्कारं सधिक्कारं प्रयातो दानवेश्वरः॥	
स युक्तं रथमास्थाय सहस्रेण गरुत्मताम्॥ २१.१५८ ॥	
सर्वायुधपरिष्कारं सर्वास्त्रपरिरक्षितम्॥	
त्रैलोक्यऋद्धिसंपन्नं कल्पांतांतकनादितम्॥ २१.१५९ ॥	
सैन्येन महता युक्तो नादयन्विदिशो दिशः॥	
सहस्राक्षश्च तं दृष्ट्वा त्यक्त्वा वाहनदंतिनम्॥ २१.१६० ॥	
रथं मातलिना युक्तं तप्तहेमपरिष्कृतम्॥	
चतुर्योजनविस्तीर्णं सिद्धसंघपरिष्कृतम्॥ २१.१६१ ॥	
गंधर्वकिंनरोद्गीतमप्सरोनृत्यसंकुलम्॥ २१.१६२ ॥	
सर्वायुधमहाबाधं महारत्नसमाचितम्॥	
अध्यतिष्ठत्तं रथं च परिवार्य समंततः॥ २१.१६३ ॥	
दांशिता लोकपालाश्च तसथुः सगरुडध्वजाः॥	
ततश्चचाल वसुधा ववौ रूक्षो मरुद्गणैः॥ २१.१६४ ॥	
चेलुश्च सागराः सप्त तथाऽनश्यद्रवेः प्रभा॥	
ततो जज्वलुरस्त्राणि ततोऽकंपंत वाहनाः॥ २१.१६५ ॥	
ततः समस्तमुद्वृत्तं ततोदृस्यत तारकः॥	
एकतस्तारको दैत्यः सुरसंघास्तथैकतः॥ २१.१६६ ॥	
लोकावसाद मेकत्र लोकोद्धरणमेकतः॥	
चराचराणि भूतानि भयविस्मयवंति च॥ २१.१६७ ॥	
प्रशशंसुः सुराः पार्थ तदा तस्मिन्समागमे॥ २१.१६८ ॥	
अस्त्राणि तेजांसि धनानि योधा यशो बलं वीरपराक्रमाश्च॥	
सत्त्वौजसान्यंग बभूवुरेषां देवासुराणां तपसः परं तु नः॥ २१.१६९ ॥	
अथाभिमुखमायांतं देवा विनतर्पवभिः॥	
बाणैरनलकल्पाग्रार्विव्यधुस्तारकं प्रति॥ २१.१७० ॥	
स तानचिंत्य दैत्येंद्रो देवबाणक्षतान्हृदि॥	
बाणैर्व्योम दिशः पृथ्वीं पूरयामास दानवः॥ २१.१७१ ॥	
नारायणं च सप्तत्या नवत्या च हुताशनम्॥	
दशभिर्मारुतं मूर्ध्नि यमं दशभिरेव च॥ २१.१७२ ॥	
धनदं चैव सप्त्या वरुणं च तथाष्टभिः॥	
विंशत्या निर्ऋतिं दैत्यः पुनश्चाष्टभिरेव च॥ २१.१७३ ॥	
विव्याध पुनरेकैकं दशभिर्मर्मभेदिभिः॥	
तथा च मातलिं दैत्यो विव्याध त्रिभिराशुगैः॥ २१.१७४ ॥	
गरुडं दशभिश्चैव महिषं नवभिस्तथा॥	
पुनर्दैर्त्योऽथ देवानां तिलशो नतपर्वभिः॥ २१.१७५ ॥	
चकार वर्मजालानि चिच्छेद च धनूंषि च॥	
ततो विकवचा देवा विधनुष्काः प्रपीडिताः॥ २१.१७६ ॥	
चापान्यन्यानि संगृह्य यावन्मुंचंति सायकान्॥	
तावद्बाणं समाधाय कालानलसमप्रभम्॥ २१.१७७ ॥	
ताडयामास शक्रं स हृदि सोपि मुमोचह॥ 	
ततोंऽतरिक्षमालोक्य दृष्ट्वा सूर्यशताकृती॥ २१.१७८ ॥	
तार्क्ष्यविष्णू समाजघ्ने शराभ्यां तावमुह्यताम्॥	
प्रेतनाथस्य वह्नेश्च वरुणस्य शितैः शरैः॥ २१.१७९ ॥	
निर्ऋतेश्चाकरोत्कार्यं भीतबीतं विमोहयन्॥	
निरुच्छ्वासं समाहृत्य चक्रे बाणैः समीरणम्॥ २१.१८० ॥	
ततः प्राप्य हरिः संज्ञां प्रोत्साह्य च दिशां पतीन्॥	
बाणेन सारथेः कायाच्छिरोऽहार्षीत्सकुण्डलम्॥ २१.१८१ ॥	
धूमकेतोर्ज्वलात्क्रुद्धस्तस्य च्छित्त्वा न्यपातयत्॥	
दैत्यराजकिरीटयं च चिच्छेद वासवस्ततः॥ २१.१८२ ॥	
धनेशश्च धनुः क्रुद्धो बिभेदबहुधा शरैः॥	
वायुश्चक्रे च तिलशो रथं वा क्षोणिकूबरम्॥ २१.१८३ ॥	
निर्ऋतिस्तिलशो वर्ण चक्रे बाणैस्ततो रणे॥	
कृत्वैतदतुलं कर्मतिष्ठतिष्ठेति चाब्रुवन्॥ २१.१८४ ॥	
लिहंतः सृक्किणीं देवा वासुदेवादयस्तदा॥	
दृष्ट्वा तत्कर्म देवानां तारकोऽतुलविक्रमः॥ २१.१८५ ॥	
मुमोच मुद्गरं भीमं सहस्राक्षाय संगरे॥	
दृष्ट्वा मुद्गरमायांतमनिवार्यं रणाजिरे॥ २१.१८६ ॥	
रथादाप्लुत्य धरणीमगमत्पाकशासनः॥	
मुद्गरोऽपि रथोपस्थे पपात परुषस्वनः॥ २१.१८७ ॥	
स रथं चूर्णयामास न ममार च मातलिः॥	
गृहीत्वा पट्टिशं दैत्यो जधानोरसि केशवम्॥ २१.१८८ ॥	
स्कन्धे गरुत्मतः सोऽपि निषसाद विचेतनः॥	
खड्गेन राक्षसेन्द्रं च भित्त्वा भूमावपातयत्॥ २१.१८९ ॥	
यमं च पातयामास भूमौ दैत्यो मुखे हतम्॥	
वह्निं च भिंडिपालेन चक्रे हत्वा विचेतनम्॥ २१.१९० ॥	
वायुं पदा तदाक्षिप्य पातयामास भूतले॥	
धनेशं तद्धनुष्कोट्या कुट्टयामास कोपनः॥ २१.१९१ ॥	
ततो देवनिकायानामेकैकं क्षणमात्रतः॥	
तेषामेव जघानासौ शस्त्रैर्बालान्यथा गुरुः॥ २१.१९२ ॥	
लब्धसंज्ञस्ततो विष्णुश्चक्रं जग्राह दुर्धरम्॥	
रानवेंद्रवसामेदोरुधिरेणाभिरंजितम्॥ २१.१९३ ॥	
मुमोच दानवेंद्रस्य दृढं वक्षसि केशवः॥	
पपात चक्रं दैत्यस्य पतितं भास्करद्युति॥ २१.१९४ ॥	
व्यशीर्यताथ कायेऽस्य नीलोत्पलमिवाश्मनि॥	
ततो वज्रं महेन्द्रोऽपि प्रमुमोचार्चितं चिरम्॥ २१.१९५ ॥	
तस्मिञ्जयाशा शक्रस्य दानवेन्द्राय संयुगे॥	
तारकस्य च संप्राप्य शरीरं शौर्यशालिनः॥ २१.१९६ ॥	
विशीर्यत विकीर्णार्चिः शतधा खण्डशो गतम्॥	
ततो वायुरदीनात्मा वेगेन महता नदन्॥ २१.१९७ ॥	
ज्वलितज्वलनाभासमंकुशं प्रमुमोच ह॥	
विशीर्णं तस्य तच्चांगे दृष्ट्वा वायुर्महारुषा॥ २१.१९८ ॥	
ततः शैलेन्द्रमुत्पाट्य पुष्पितद्रुमकंदरम्॥	
चिक्षेप दानवेन्द्राय दशयोजनविस्तृतम्॥ २१.१९९ ॥	
महीधरं तमायांतं सस्मितं दैत्यपुंगवः॥	
जग्राह वामहस्तेन बालः कन्दुकलीलया॥ २१.२०० ॥	
ततस्तेनैव चाहत्य पातयामास चांतकम्॥	
दण्डं ततः समुद्यम्य कृतांतः क्रोधमूर्छितः॥ २१.२०१ ॥	
दैत्येन्द्रमूर्ध्नि चिक्षेप भ्राम्य वेगेन दुर्जयम्॥	
सोऽसुरस्यापतन्मूर्ध्नि दैत्यस्तं जगृहे स्मयन्॥ २१.२०२ ॥	
कल्पांतलोकदहनो ज्वलनो रोषसंज्वलन्॥	
शक्तिं चिक्षेपदुर्धर्षां दानवेन्द्राय संयुगे॥ २१.२०३ ॥	
ततः शिरीषमालेव सास्य वक्षस्यराजत॥	
ततः खड्गं समाकृष्य कोशादाकाशनिर्मलम्॥ २१.२०४ ॥	
द्युति भासितत्रैलोक्यं लोकपालोऽपि निर्ऋतिः॥	
चिक्षेप दानवेन्द्राय तस्य मूर्ध्नि पपात ह॥ २१.२०५ ॥	
पतितश्चागमत्खड्गः स शीघ्रं शतखण्डताम्॥	
जलेशश्च ततः क्रुद्धो महाभैरवरूपिणम्॥ २१.२०६ ॥	
मुमोच पाशं दैत्येन्द्रभुजबन्धाबिलाषुकः॥	
स दैत्यभुजमासाद्य पाशः सद्यो व्यपद्यत॥ २१.२०७ ॥	
स्फुटितः क्रकचक्रूरदशनालिरहीश्वरः॥	
ततोऽश्विनौ सचंद्रार्कौ साध्याश्च वसवश्च ये॥ २१.२०८ ॥	
यक्षराक्षसगनधर्वाः सर्पाश्चास्त्रैः पृथग्विधैः॥	
जघ्नुर्दैत्येश्वरं सर्वे भूयशस्ते महाबलाः॥ २१.२०९ ॥	
न चास्त्राण्यस्यासज्जन्त गात्रे वज्राचलोपमे॥	
ततो देवनवप्लुत्य तारको दानवादिपः॥ २१.२१० ॥	
जघान कोटिशः क्रुद्धो मुष्टिपार्ष्णिभिरेव च॥	
तथाविधं तस्य वीर्यमालोक्य भगवान्हरिः॥ २१.२११ ॥	
पलायध्वमहो देवा वदन्नन्तर्हितोऽभवत्॥	
शक्रादयस्ततो देवाः पलायनकृतादराः॥ २१.२१२ ॥	
कालनेमिमुखैर्दैत्येरुपरुद्धा मदोत्कटैः॥	
मुष्टिभिः पादघातैश्च केशष्वाकृष्य तैर्मुदा॥ २१.२१३ ॥	
तारिताः शुष्कसरितं देवमार्गाश्च दंशिताः॥	
बहुधा चाप्यकृष्यंत लोकपाला महासुरैः॥ २१.२१४ ॥	
ततो निनादः संजज्ञे दैत्यानां बलशालिनाम्॥	
कम्पयन्पृथिवीं द्यां च पातालानि च भारत॥ २१.२१५ ॥	
जयेति मुदिता दैत्यास्तुष्टुवुस्तारकं तदा॥	
शंखांश्च पूरयामासुः कुन्देन्दुसदृशप्रभान्॥ २१.२१६ ॥	
धनुर्बाणरवांश्चोग्रान्कराघातांश्च चक्रिरे॥	
भृशं हर्षान्विता दैत्या नेदुश्च ननृतुर्मुहुः॥ २१.२१७ ॥	
ततो देवान्पुरस्कृत्य पशुपालः पशूनिव॥	
दैत्येन्द्रो रथमास्थाय जगाम सहितोऽसुरैः॥ २१.२१८ ॥	
महीसागरकूलस्थं तारकः स पुरं बली॥	
योजनद्वादशायामं ताम्रप्राकारशोभितम्॥ २१.२१९ ॥	
प्रासादर्बहुभिः कीर्णं दिव्याश्चर्योपशोभितम्॥	
यत्र शब्दास्त्रयो नैव जीर्यंते चानिशंपुरे॥ २१.२२० ॥	
गीतघोषश्च व्याघोषो भुज्यंतां विषयास्त्विति॥	
तत्प्रविश्य पुरं राजा जगाम स्वकमालयम्॥ २१.२२१ ॥	
महोत्सवेन महता पुत्रस्त्रीप्रतिनंदितः॥	
तत्र दिव्यां सभां राजा प्राप्य सिंहासनस्थितः॥ २१.२२२ ॥	
स्तूयमानो दितिसुतैरप्सरोभिर्विनोदितः॥	
दिव्यासनस्थैर्दैत्येंद्रैर्वृतः सिंहैरिव प्रभुः॥ २१.२२३ ॥	
एतस्मिन्नंतरे काचि द्दिव्यस्त्री तत्पुरेऽभवत्॥	
विस्मितस्तैर्वृतो दैत्यैः प्रोवाचेदं स्मयन्निव॥ २१.२२४ ॥	
रूपेणानुपमा पार्थ नानाभरणभूषिता॥	
तां दृष्टवा तारको राजा भृशं वै विस्मितोऽभवत्॥ २१.२२५ ॥	
कासि देवी मम ब्रूहि किं मया रूपसुंदरि॥	
त्वत्समां योषितं नैव दृष्टवंतः पुरा वयम्॥ २१.२२६ ॥	॥स्त्र्युवाच॥	
अहं त्रैलोक्यलक्ष्मीति विद्धि मां दैत्यसत्तम॥	
अर्जिता तपसा चास्मि त्वया वीर्येण वा विभो॥ २१.२२७ ॥	
वीर्यवंतं त्वनलसं तपस्विनमकातरम्॥	
दातारं चापि भोक्तारं युक्त्या सेवामि तं नरम्॥ २१.२२८ ॥	
भीरुं निर्विण्ण्मत्यर्थं साध्वीपीडाकरं नरम्॥	
सर्वातिशंकिनं सद्यस्त्यजामि दितिनंदन॥ २१.२२९ ॥	
महेंद्रण च माता ते यदा सा व्यपमानिता॥	
तदैव त्यक्तप्रायोऽसाविदानीं तव संवशे॥ २१.२३० ॥	
तारकश्च ततः प्राह परमं चेति तां तदा॥	
सा चाविवेश तं देवी त्रिजगत्पूजिता रमा॥ २१.२३१ ॥	
ततो दैत्याधिपं नार्यो दानवानां विभूषिताः॥	
वीरकांस्यमुपादाय वर्धयांचक्रिरे मुदा॥ २१.२३२ ॥	
देवाश्च द्वारि तिष्ठंति बद्धा दैत्यैर्भृशातुराः॥	
उपहस्यमाना नारीभिर्दैत्यैरन्यैश्च नागरैः॥ २१.२३३ ॥	
एतस्मिन्नंतरे विष्णुर्दैत्यरूपं समास्थितः॥	
उपहासकमध्यस्थो गाथे द्वे प्राह बुद्धिमान्॥ २१.२३४ ॥	
इदमल्पतरंनाम यदमीषां च दृश्यते॥	
मातृक्रोधं स्मरन्राजा किंकिं यन्न करिष्यति॥ २१.२३५ ॥	
बलीयांसं समासाद्य न नमेद्यो न चास्ति सः॥	
मर्कवच्छ्वेतबाकीयैरुपायैः स्थीयतां सुराः॥ २१.२३६ ॥	
उपहासमुखेनामी उपदेशं हरेर्मुखात्॥	
समाकर्ण्य ततो देवा मर्क्करूपेण संस्थिताः॥ २१.२३७ ॥	
नृत्यंतस्ते च बहुधा दैत्याश्चासुरयोषितः॥	
भृशं च नोदयामासुर्मुदा भोज्यानि ते ददुः॥ २१.२३८ ॥	
विष्णुर्दैत्यप्रतीहारं ततः प्रोवाच बुद्धिमान्॥	
विनोदाय महाराज्ञो मर्कानेतान्प्रकीर्तय॥ २१.२३९ ॥	
प्रतीहारस्ततो हृष्टः सभामध्ये विवेश सः॥	
जानुभ्यां धरणीं गत्वा बद्धा च करसंपुटम्॥ २१.२४० ॥	
उवाचानाविलं वाक्यमल्पाक्षरपरिस्फुटम्॥	
दैत्येंद्र मर्कवृंदानि द्वारि तिष्ठंति ते प्रभो॥ २१.२४१ ॥	
भृशं विनोदकारिणि स्पृहा चेद्द्रष्टुमर्हसि॥	
तन्निशम्याब्रवीद्राजा किं चिरं क्रियते त्वया॥ २१.२४२ ॥	
क्षत्ता चेति वचः श्रुत्वा कालनेमिं तदाब्रवीत्॥	
मर्कानेतान्महाराजो द्रष्टुमिच्छति शीघ्रतः॥ २१.२४३ ॥	
रक्षपाल सहैभिस्त्वं राजानमनुकूलय॥	
कालनेमिरुपादाय मर्कान्यातो नृपं ततः॥ २१.२४४ ॥	
मर्कमध्ये विष्णुमर्को यातस्त्यक्त्वा च दैत्यताम्॥	
ततस्तारकदैत्यस्य पुरतो ननृतुर्भृशम्॥ २१.२४५ ॥	
मर्का दैत्यकरोत्तालैर्हर्षनादविनोदितैः॥	
ततोऽतिमुदितो राजा तेषां नृत्येन सोऽब्रवीत्॥ २१.२४६ ॥	
अभयं वो मर्कदेवास्तुष्टो यच्छाम्यहं त्विदम्॥	
मद्गृहे स्थीयतामेव न च कार्यं भयं हृदि॥ २१.२४७ ॥	
इति श्रुत्वा विष्णुमर्कः प्रनृत्यन्नि दमब्रवीत्॥	
राजन्विज्ञातुमिच्छामस्तव गेहावधिं वयम्॥ २१.२४८ ॥	
एवमुक्ते प्रहस्याह तारको दैत्यसत्तमः॥	
त्रिभूमिकं हि मे गेहमिदं यद्भुवनत्रयम्॥ २१.२४९ ॥	
हरिमर्कस्ततः प्राह यद्येवं स्वं वचः स्मर॥	
त्रैलोक्ये विचरंत्वेते मर्का राजन्सुनिर्भयाः॥ २१.२५० ॥	
अश्वमेधशतस्यापि सत्यं राजन्विशिष्यते॥	
धर्ममेनं स्मरन्सत्यं वचनं कुरु दैत्यप॥ २१.२५१ ॥	
ततः सुविस्मितो दैत्यः प्राहेदं वचनं तदा॥	
मर्कटाहो प्रबुद्धोऽसि सत्यं ब्रूहि च को भवान्॥ २१.२५२ ॥	
॥श्रीभगवानुवाच॥	
अहं नारायणोनाम यदि श्रोत्रमुपागतः॥	
देवानां रक्षणार्थाय मर्करूपमुपाश्रितः॥ २१.२५३ ॥	
तच्चेन्मान्यतमो धर्मस्तव तद्वचनं स्वकम्॥	
परिपालय ते गेहं विचरंतु सुरास्त्वमी॥ २१.२५४ ॥	
अवलोपश्च राजेंद्र न कर्तव्यस्त्वया हृदी॥	
वीरोऽहमिति संचिन्त्य पश्यता कालजं बलम्॥ २१.२५५ ॥	
पर्यायैर्हन्यमानानामभिहंता न विद्यते॥	
मौढ्यमेतत्तु यद्द्वेष्टा कर्ताहमिति मन्यते॥ २१.२५६ ॥	
ऋषींश्च देवांश्च महासुरांश्च त्रैविद्यवृद्धांश्च वने मुनींश्च॥	
कं वापदो नोपनमंति काले कालस्य वीर्यं न तु कर्तुरेतत्॥ २१.२५७ ॥	
न मंत्रबलवीर्येण प्रज्ञया पौरुषेण वा॥	
अलभ्यं लभ्यते काले काले सुप्तोपि विंदति॥ २१.२५८ ॥	
न मातृपितृशुश्रूषा न च दैवतपूजनम्॥	
नान्यो गुणसमाचारः पुरषस्य सुखावहः॥ २१.२५९ ॥	
न विद्या न तपो दानं न मित्राणि न वांधवाः॥	
शक्नुवंति परित्रातुं नरं कालेन पीडितम्॥ २१.२६० ॥	
नागामिगमनार्थं हि प्रतिघातशतैरपि॥	
शक्नुवंति प्रतिव्योढुमृते कालबलं नराः॥ २१.२६१ ॥	
देहवत्पुण्यकर्माणि जीववत्काल उच्यते॥	
द्वयोः समागमे दैत्य कार्याणां सिद्धिरिष्यते॥ २१.२६२ ॥	
अहो दैत्य त्वद्विशिष्टा दैत्यानां कोटयः पुरा॥	
शाल्मलेस्तूलवत्क्षिप्ताः कालवातेन दुर्दशाः॥ २१.२६३ ॥	
इदं तु लब्ध्वा त्वं स्थानमात्मानं बहु मन्यसे॥	
सर्वभूतभवं देवं ब्रह्माणमिव शाश्वतम्॥ २१.२६४ ॥	
न चेदमचलं स्थानमनंतं चापि कस्यचित्॥	
त्वं तु बालिशया बुद्ध्या ममेदमिति मन्यसे॥ २१.२६५ ॥	
अविश्वास्ये विश्वसिषि मन्यसे चाऽध्रुवं ध्रुवम्॥	
ममेदमिति मोहात्त्वं त्रिलोकीश्रियमीप्ससि॥ २१.२६६ ॥	
नेयं तव न चास्माकं न चान्येषां स्थिरा मता॥	
अतिक्रम्य बहून्यांस्त्वयि तावदियं स्थिता॥ २१.२६७ ॥	
कंचित्कालमियं स्थित्वा त्वयि तारक चंचला॥	
पुंश्चलीवातिचपला पुनरन्यं गमिष्यति॥ २१.२६८ ॥	
सरत्नौषदिसंपन्नं ससरित्पर्वताकरम्॥	
तानिदानीं न पश्यामि यैर्भुक्तं भुवनत्रयम्॥ २१.२६९ ॥	
हिरण्यकशिपुर्वीरो हिरण्याक्षश्च दुर्जयः॥	
प्रह्रादो नमुचिर्वीरो विप्रचित्तिर्विरोचनः॥ २१.२७० ॥	
कीर्तिः शूरश्च वीरश्च वातापिरिल्वलस्तथा॥	
अश्वग्रीवः शंबरश्च पुलोमा मधुकैटभौ॥ २१.२७१ ॥	
विश्वजित्प्रमुखाश्चान्ये दानवेंद्रा महाबलाः॥	
कालेन निहताः सर्वे कालो हि बलवत्तरः॥ २१.२७२ ॥	
सर्वैर्वर्षायुतं तप्तं न त्वमेको महातपाः॥	
सर्वे सत्यव्रतपराः सर्वे चासन्बहुश्रुताः॥ २१.२७३ ॥	
सर्वे यथार्हदातारः सर्वे दाक्षायणीसुताः॥	
ज्वलंतः प्रजयंतश्च कालेन प्रतिसंहताः॥ २१.२७४ ॥	
मुंचेच्छां कामभोगेषु मुंचेमं श्रीभवं मदम्॥	
एतदैश्वर्यनाशे त्वां शोकः संपीडयिष्यति॥ २१.२७५ ॥	
शोककाले शुचो मात्वं हर्षकाले च मा हृषः॥	
अतीतानागते हि त्वा प्रत्युत्पन्नेन वर्तय॥ २१.२७६ ॥	
इंद्रं चेदागतः कालः सदा युक्त मतंद्रितम्॥	
क्षमस्व न चिराद्दैत्य त्वामप्युपगमिष्यति॥ २१.२७७ ॥	
को हि स्थातुमलं लोके मम क्रुद्धस्य संयुगे॥	
कालस्तु बलवान्प्राप्तस्तेन तिष्ठामि तारक॥ २१.२७८ ॥	
त्वमेव वेत्सि मां दैत्य योहं यादृक्पराक्रमः॥	
कल्पेकल्पे महादैत्याः कोटिशोऽर्बुदशोहताः॥ २१.२७९ ॥	
येषां त्वं कोटिभागेऽपि परिपूर्णो न तारक॥	
कल्पेकल्पे सृजामीदं ब्रह्मादि सकलं जगत्॥ २१.२८० ॥	
इच्छन्संजीवयाम्येतदनिच्छन्नाशये क्षणात्॥	
न हि त्वां नोत्सहे हंतुं सर्वदैत्यसमायुतम्॥ २१.२८१ ॥	
अंगुल्यग्रेण दैत्येंद्र पुनर्धर्मं नलोपये॥	
यद्यहं प्रवरो भूत्वा धर्मं ब्रह्मवरात्मकम्॥ २१.२८२ ॥	
लोपयामि ततः कं च धर्मोऽयं शरणं व्रजेत्॥	
अहं कर्तेति मा मंस्थाः कर्तायस्तु सदा प्रभुः॥ २१.२८३ ॥	
सोऽयं कालः पचेद्विश्वं वृक्षे फलमिवागतम्॥	
यैरेव कर्मभिः सौख्यं दुःखं तैरेवकर्मभिः॥ २१.२८४ ॥	
प्राप्नोति पुरुषो दैत्य पश्य कालस्य चित्रताम्॥	
सर्वं कालवशादेव बोद्वव्यं धीर्युतेर्नरैः॥ २१.२८५ ॥	
स्वकर्मपरिपाकस्य फलदं वै विदुर्बुधाः॥	
तस्मात्कर्म शुभं कार्यं पुण्यात्पुण्यात्मकं च यत्॥ २१.२८६ ॥	
पुण्येन तत्र सोख्यं स्याद्दृःखं पापेन निश्चितम्॥	
इति संचिंत्य दैत्येंद्र स्वं वचः परिपालय॥	
मदुक्तं वचनं सर्वं यदि मंतुमिहार्हसि॥ २१.२८७ ॥	॥तारक उवाच॥	
मामत्र संस्थितं दृष्ट्वा कालनेमिमुखैर्युतम्॥ २१.२८८ ॥	
कस्येह न व्यथेद्बुर्मृत्योरपि जिवांसतः॥	
सा ते न व्यथते बुद्धिरचला तत्त्वदर्शिनी॥ २१.२८९ ॥	
ब्रवीषि यद्यत्त्वं वाक्यं ततथैव न संशयः॥	
को हि विश्वासमर्थेषु शरीरे वा शरीरभृत्॥ २१.२९० ॥	
कर्तुमुत्सहते लोके दृष्ट्वा संप्रस्थितं जगत्॥	
अहमप्येवमेवैनं लोकं जानाम्यशाश्वतम्॥ २१.२९१ ॥	
कालाग्नावाहितं घोरे गुह्ये सततगत्वरे॥	
इदमद्य करिष्यामि श्वःकर्तास्मीतिवादिनः॥ २१.२९२ ॥ 	
कालो हरति संप्राप्ते नदीवेग इवोन्मुखान्॥	
इदानीं तावदेवासौ मया दृष्टो न विस्मृतः॥ २१.२९३ ॥	
कालेन ह्रियमाणानां प्रलापः श्रूयते नृणाम्॥	
ईर्ष्याभिमानलोभेषु कामक्रो धभयेषु च॥ २१.२९४ ॥	
स्पृहामोहातिवादेषु लोकः सक्तो न बुध्यते॥	
गुरुं वाप्यगुरुं वापि कृत्याकृत्यं च केशव॥ २१.२९५ ॥	
जानामि त्वामहं विष्णो सर्वभूतवरं प्रभुम्॥	
किं कुर्मः स्वस्वभावेन बलिना त्वां न मन्महे॥ २१.२९६ ॥	
केचिद्भजंति त्वां भक्त्या वैरेण हेलया परे॥	
सर्वेनुकंप्यास्ते तुभ्यमतरात्मासि देहिनाम्॥ २१.२९७ ॥	
पुराणः शाश्वतो धर्मः सर्वप्राणभृतां समः॥	
मामालंब्य मया मुक्ता यांतु सर्वे दिवौकसः॥ २१.२९८ ॥	
पुनर्मर्कस्वरूपेण भ्रांतव्यं भुवनत्रयम्॥	
स्पृहापि यज्ञभागानां न कार्या समयस्त्वयम्॥ २१.२९९ ॥	
एवमुक्ते तारकेण देवा हर्षं प्रपेदिरे॥	
मुच्यते हृतलोमापि मेषो लाभो हि सौनिकात्॥ २१.३०० ॥	
'''॥श्रीभगवानुवाच॥	
दैत्येंद्र भव तत्त्वज्ञो विद्याज्ञानतपोन्वितः॥	
कालं पश्यसि सुव्यक्तं पाणावामलकं यथा॥ २१.३०१ ॥	
कालचारित्रतत्त्वज्ञ शिवभक्त महामते॥	
वज्रांगसुत धन्योऽसि स्पृहणीयोऽसि धीमताम्॥ २१.३०२ ॥	
यावत्ते तपसो वीर्यं तावद्भुंक्ष्वजगत्त्रयम्॥	
एतेन समयेनैते चरिष्यंति सुरा जगत्॥ २१.३०३ ॥	
इत्युक्त्वा मर्कयूथेन वृतो नारायणः प्रभुः॥	
स्थानादस्मादपाक्रम्य मेरुं प्रति ययौ तदा॥ २१.३०४ ॥	
ततो मेरुं समागम्य प्रोवाच वचनं हरिः॥	
भवंतो यांतु ब्रह्मणं स धास्यति च वो हितम्॥ २१.३०५ ॥	
अप्रमत्तैः सदा भाव्यं पाल्यश्च समयस्तथा॥  	
इत्युक्त्वा भगवान्विष्णुस्तत्रैवांतरधीयत॥ २१.३०६ ॥	
प्रणतः संस्तुतो देवैर्ब्रह्माणं च सुरा ययुः॥ २१.३०७ ॥	
दिव्योत्तमैस्तत्र गतैरभिष्टुतो विदीप्ततेजा भुवनत्रयेऽपि॥	
वज्रांगपुत्रोऽपि मुमोद वीरः शिवप्रसादेन महर्द्धिमाप्य॥ २१.३०८ ॥	
स्वयमिन्द्रो निमिर्वह्निः कालनेमिर्यमोऽपि च॥	
स्तम्भश्च निर्ऋतिस्थाने महिषो वरुणास्तथा॥ २१.३०९ ॥	
मेषो वाताधिकारि च कुजंभो धनदोऽभवत्॥	
अन्येषां चाधिकारांश्च दैत्यानां तारको ददौ॥ २१.३१० ॥	
इति श्रीस्कांदे महापुराण एकाशीतिसाहस्र्यां संहितायां प्रथमे माहेश्वरखण्डे कौमारिकाखण्डे देवासुरसंग्रामे तारकविजयवर्णननामैकविंशतितमोऽध्यायः॥ २१ ॥ छ ॥	

कौमारिकाखण्डः